钦定古今图书集成/明伦汇编/氏族典/第233卷 > 《苏州府志》 > 张苍
## 钦定古今图书集成/明伦汇编/氏族典/第233卷 > 《苏州府志》 > 张苍

按《史记张苍传》：“苍，阳武人也。好书律历。秦时为御史，
主柱下方书，有罪亡归。及沛公略地过阳武，苍以客
从攻南阳，坐法当斩，解衣伏质。时王陵见而怪其美，
乃言沛公，赦勿斩，遂从西入武关。沛公为汉王，以苍
为常山守，从淮阴侯击赵。赵平，以苍为赵相，复徙相
代。燕王臧荼反，苍以代相从攻有功，封北平侯。是时”
萧何为相国，而张苍乃自秦时为柱下史，明习天下
图书计籍，又善用筭律历，故令苍以列侯居相府，领
主郡国上计者。十四年，迁为御史大夫。文帝四年，灌
婴卒，苍为丞相。自汉兴至孝文二十馀年，会天下初
定，将相公卿皆军吏，张苍为计相时，绪正律历，至于
为丞相，卒就之。故汉家言律历者，本之张苍。张苍德
王陵，及贵，常父事陵。陵死，苍为丞相，洗沐，常先朝陵
夫人，上食，然后敢归家。卒，谥为文侯。子康代侯，八年
卒。子类代为侯。八年，坐不敬，国除。初，张苍父长不满
五尺，及生苍，苍长八尺馀。苍子复长，及孙类长六尺
馀。免相。后老，口中无齿，食乳女子为乳母，妻妾以百
数，尝孕者不复幸，年百有馀岁而卒。